Rene Karoli troppet mandag opp på Årvoll for å informere «sitt folk» om hvilke rettigheter de har i Norge. Overraskelsen ble stor da beboerne i romleiren ifølge Karoli viste seg ikke å være sigøynere.

– Det vi ser her på Årvoll i dag er det samme som man så i Auschwitz på Hitlers tid. Vi takker Norge for det. Vårt land. Det var hyggelig gjort, sier Rene Karoli sarkastisk til tv2.no.

– Nå vil jeg gjerne at vi går inn til sigøynerne mine, fortsetter han.

TV 2s team tok mandag ettermiddag sigøynerkongen fra Stovner med inn bak de meterhøye gjerdene som omkranser den nyetablerte romleiren noen minutter øst for Oslo sentrum.

SISTE: Kommunen stenger romleiren på Årvoll

MÅ FRAFLYTTES: Oslo kommune avgjorde sent mandag ettermiddag at den mildt sagt kontroversielle romleiren på Årvoll i Oslo må fraflyttes så snart som mulig. (Foto: Cato Husabø Fossen/TV 2)

– Dette er jo ikke sigøynere

De første sekundene er Karoli tilsynelatende rystet over forholdene de 100-200 menneskene lever under.

– Selv en hund eller en katt har et sted å bo her i Norge. Disse menneskene har ingenting, sier han.

Men straks Karoli møter på folk inne i romleiren får tonen en ganske annen lyd. Etter en opphetet diskusjon med representanter for beboerne forklarer sigøynerkongen situasjonen overfor tv2.no:

– Dette er jo ikke sigøynere. De kan ikke snakke våre språk. Dette er mennesker fra Romania. De forstår ikke hva jeg sier.

LES OGSÅ: – Ingen varm mottakelse for romfolket på Årvoll

Rasende etter Keshvari-utspill

Det var etter å ha hørt Frp-politiker Mazyar Keshvari be romfolket i leiren på Årvoll forlate landet Rene Karoli opprinnelig tente på alle plugger.

LES OGSÅ: Frp-Keshvari om romfolket: – Send dem ut

Ved 11-tiden mandag formiddag ringte han TV 2 Nyhetenes tipstelefon 02255. I løpet av den 18 minutter lange samtalen gikk en svært opphisset Karoli til frontalangrep på Keshvari, så vel som andre representanter for norske myndigheter.

– Både politikere, politiet, byråkrater og media gjør alt de kan for å ødelegge for og diskriminere sigøynere, sa Karoli over telefon.

I møte med et reportasjeteam fra TV 2 utdyper sigøynerlederen sine synspunkter.

– At en politiker ønsker å behandle utenlandske mennesker på en slik måte er en katastrofe. Politikerne og staten må ta ansvar, og i denne saken faktisk passe seg, sa Karoli.

OVERRASKET: Signøynerkongen Rene Karoli var sikker på det var representanter for hans eget folkeslag som hadde søkt tilhold på Årvoll. Der tok han grundig feil. (Foto: Cato Husabø Fossen/TV 2)

Ville informere om rettigheter

I et dokumenthefte utformet av kontoret til den profilerte forsvarsadvokaten Tor Erling Staff har Karoli fått listet opp noen plikter han mener staten har overfor romfolket.

– I disse papirene pekes det på hvilke rettigheter romfolket har. Staten må hjelpe dem med å få seg jobb, tilgang på skole slik at de kan lære seg å lese og skrive. De må også fortelles hvordan de kan få sosialhjelp. Staten må hjelpe dem med å få gode liv, mente Karoli.

LES OGSÅ: Trond Stanley advarte mot å oppheve tiggeforbudet

Som en hyggelig gest mot det han fremdeles var overbevist om var «sitt folk» ønsket Karoli å selv oppsøke noen av beboerne i romleiren for å gjøre dem oppmerksomme på rettighetene sine.

Ønsker ikke hjelpe likevel

Men etter å ha vært med TV 2 på besøk i romleiren på Årvoll snudde sigøynerkongen.

LES OGSÅ: Romfolket koster opp etter seg utenfor kirken

– Jeg beklager så mye alt jeg har sagt. Jeg trekker tilbake alt. Disse menneskene hører ikke til vår befolkning. De er ikke våre mennesker, sier Rene Karoli.

På spørsmål fra reporter Kadafi Zaman om han likevel vil hjelpe beboerne i romleiren svarte Karoli slik før han forsvant fra stedet til fots:

– Nei. Jeg står over. Dette er ikke våre folk. Jeg trodde de var sigøynere, men det var de ikke. Jeg beklager igjen. Ha en hyggelig dag.